[Video] Polisiebeampte met hamer aangerand, beroof‘n Skermskoot uit die video. Die video volg onderaan die berig. WAARSKUWING: Die video is gewelddadig van aard en nie geskik vir sensitiewe lesers of kinders nie. ŉ Polisiekonstabel is Maandagoggend wreed met ŉ hamer in Kaapstad aangerand en van sy dienspistool beroof. Lt.kol. Andrè Traut, provinsiale polisiewoordvoerder in die Wes-Kaap, het Dinsdag aan Maroela Media gesê die aanval het om 08:05 by die Woltemade-treinstasie in Voortrekkerweg in Pinelands plaasgevind. Kringtelevisiebeeldmateriaal van die aanval word sedertdien op sosiale media versprei. Dit wys hoe twee mans, met wit pette op, die polisiebeampte ten aanskoue van leerders van agter af oorval. Die beampte word dan verskeie kere geslaan voor die verdagtes van die toneel vlug. Traut het gesê die polisie ondersoek die voorval. Niemand is nog in verband met die voorval in hegtenis geneem nie. Die beampte se toestand kon nie dadelik bevestig word nie. Volgens onbevestigde inligting word hy in die waakeenheid van ŉ hospitaal behandel.